Source: http://big5.cri.cn/gate/big5/hungarian.cri.cn/1425/2015/09/16/128s187627.htm
Timestamp: 2019-09-21 17:41:03+00:00

Document:
[Mai Kína] Kegyelem --China Radio International
[Mai Kína] Kegyelem
Öt évvel ezelőtt a családon belüli erőszak egyik kínai áldozata végzett a férjével, most viszont hála a családja, a szomszédjai és a nőjogi aktivisták erőfeszítéseinek, megmenekült az azonnali kivégzéstől. A nő halálos ítéletének kétéves felfüggesztése csalódást okozott az aktivistáknak és a férj dühös rokonainak egyaránt. Viszont egyúttal mérföldkőnek is bizonyult, ami azt jelzi, hogy a kínai hatóságok fokozatosan változtatnak a családon belül erőszak áldozatai iránt tanúsított hozzáállásukon.
Április végén a délnyugat-kínai Szecsuan tartomány egyik bírósága két évre felfüggesztette Li Yan halálos ítéletének végrehajtását, bár korábban egy másik bíróság elrendelte haladéktalan kivégzését. Ez a döntés röviddel az után született, hogy a kínai hatóságok utasították a bíróságokat, hogy bánjanak elnézőbben a családon belüli erőszak áldozataival.
A 44 éves nő családon belüli erőszak elszenvedése után végzett akkor szintén 44 éves férjével. Ha jól viselkedik a rácsok mögött, a büntetését életfogytiglani börtönre vagy akár 25 év letöltendő büntetésre is leszállíthatják az ország büntetőjogi törvénye értelmében.
Azonban a döntés nem elégítette ki maradéktalanul egyik felet sem. Li védői azért csalódottak, mert még enyhébb ítéletért küzdöttek.
A másik oldalon viszont az elhunyt férj feldühödött hozzátartozói üvöltöztek, lökdösődtek és a cipőikkel dobálóztak a tárgyalóteremben, mikor a bíró felolvasta az új ítéletet. A szemet szemért elve alapján ők az asszony halálát követelték.
Bírósági balhé
Tan Yong – Li férje, akit a nő egy puskával vert agyon – rokonságát felbőszítette, hogy a legfelsőbb népi bíróság 2013 végén Li halálos ítéletének felülvizsgálata után az újratárgyalás mellett döntött.
A korábbi per alatt tartott kárpótlási egyeztetés során Tan nővére azt mondta Linek: „Nem kell a pénzed, a halálodat akarom. Még fizetnék is érte."
A szecsuani bírói szerveket aggasztotta az újratárgyalás. A meghallgatás a ziyangi középfokú bíróságon zajlott 2014 novemberében, viszont az ítéletet idén április 24-én Anyue megye népi bíróságán hirdették ki, hiszen az emberölés is itt történt. Mindkét bíróság előtt és belsejében is felfegyverzett rendőrök posztoltak.
Az intézkedések ellenére az anyuei tárgyalóteremben elszabadult a pokol. Amint április 24-én fél kilenckor beléptek a bíróságra Tan Yong rokonai hangoskodni kezdtek, fennhangon átkozva Wan Miaoyant, Li Yan ügyvédjét.
Egy hordágyon vitték be Tan Yong apját a tárgyalóterembe, azt bizonygatva, hogy a nyolcvanas éveiben járó öregúr nem éli túl, ha Li Yan kivégzését nem garantálják.
Miután nem sikerült megzavarniuk a meghallgatást azzal, hogy átugrottak a nyilvánosság számára fenntartott galéria korlátján, négy alkalommal is cipőt dobtak Wanra, akit csak a rendőrtisztek erőfeszítéseinek hála nem sikerült eltalálniuk.
A bíró óriási hangzavar közepette olvasta fel az ítéletet. Alighogy befejeződött a tárgyalás az oldalajtón kellett kimenekíteni a bírákat, ügyvédeket és újságírókat, illetve több az ítélethirdetésre érkezett külföldi diplomatát.
Az elégedetlen család azokat sem kímélte, akikről azt hitte, közük lehet az új enyhébb ítélethez. Xiao Meili nőjogi aktivistát a bíróság kapujában karmolta meg Tan egyik rokona. Egy filmfelvételt készítő bírósági alkalmazottra szintén rátámadtak, mert újságírónak nézték.
A novemberi ziyangi meghallgatás is hasonló hangulatban zajlott: ott a The New York Times egyik tudósítóját karmolta meg Tan egyik rokona.
Tan Yong öccse, Tan Gang mindvégig tagadta, hogy a bátyja családon belüli erőszakot követett volna el, és azt hangoztatta, hogy a vádak csupán a sajtóbeszámolók és „úgynevezett szakértők" koholmányai.
Az építkezési biztonsági őrként dolgozó Tan Yong és a kifőzdét vezető Li Yan 2009-ben házasodtak össze Anyuében. Tan az előtt háromszor volt már nős, Linek egy korábbi férje volt.
Viszontagságos volt kettejük viszonya. Li Yan azt mesélte, hogy a férje gyakran megverte és nem engedte, hogy másokkal beszéljen. Olykor kizárta éjszakára az erkélyre, nem hagyta, hogy az ágyukban aludjon. Egyszer egy fejszével a bal kezén is sérülést okozott.
2010 augusztusának elején, mindössze három hónappal a gyilkosság előtt, Li a megyei szomszédsági bizottsághoz, a helyi nőszövetséghez és a rendőrséghez fordult segítségért. Azon kívül, hogy a többi szervezethez irányították vagy azt javasolták, menjen kórházba, egyik szerv sem kínált számára egyértelmű kiutat kétségbeejtő helyzetéből.
November 3-a éjjelén a részeg Tan Yong egy légpuskával játszadozott, azzal fenyegetőzve, hogy lelövi Lit. A nő erre felkapott egy az ágyuk közelében heverő díszfegyvert és kétszer Tan fejére sújtott vele. A férfi röviddel később meghalt.
Li feldarabolta a holttestet, még a fejét is darabokra vágta, miután megpuhította egy kuktában. Ezután a testrészeket szétszórta a környék szemeteseiben. A következő este áthívta egyik szomszédját, akinek elmesélte, hogy megölte a férjét. A szomszéd hívta a rendőröket, akik letartóztatták Lit.
2011. augusztus 24-én a ziyangi középfokú bíróság halálra ítélte Lit, az ítéletet pedig egy évvel később a szecsuani magasabb népi bíróság is helybenhagyta. A bíróságok a bűntény brutalitásával indokolták a halálos ítéletet, illetve azzal, hogy nem támasztotta alá elegendő bizonyíték azt, hogy a nő hosszan tartó családon belüli erőszak elszenvedője lett volna.
Li Dehuai, Li Yan fivére pekingi aláírásgyűjtéssel igyekezett ráirányítani a figyelmet nővére ügyére. 2012 decemberében a pekingi Zhongze nők számára jogi tanácsokat nyújtó központ is csatlakozott az akcióhoz. Később még többen kezdtek el dolgozni azon, hogy megmentsék a kivégzéstől.
2013 januárjának végén futótűzként terjedt el az interneten az a családon belüli erőszak áldozatai kivégzéseinek felfüggesztését követelő levél, amit 136 ügyvéd, tudós és civil munkás írt alá.
Időközben napvilágot látott az a levél is, amit Li 348 szomszédja írt alá. Ebben az állt, hogy Tan mindhárom korábbi felesége azért vált el tőle, mert bántalmazta őket.
Több anyuei lakos is azt mesélte: gyakran hallották, hogy Tan Yong veri a feleségét, de nem mertek közbeavatkozni, mert féltek a megtorlástól. Két szomszéd a bíróságon eskü alatt erősítette meg, hogy Li Yan igazat állít a bántalmazással kapcsolatban. Ők később arról számoltak be, hogy Tan Yong rokonai bosszúját kellett elszenvedniük.
Li Dehuai úgy hiszi, hogy ha a nőszövetség helyi tagozata és a rendőrség korábban közbelépett volna, el lehetett volna kerülni ezt a tragédiát. Azonban még így is hálás nekik. „Ha nem készítettek volna feljegyzéseket, vagy javasolták volna, hogy menjen kórházba bizonyítékot szerezni a bántalmazásra, sosem fellebbezhettünk volna," állítja.
A Li testét borító cigaretta-égésnyomokról és vérző orráról készült képek, valamint a szociális munkások vallomásai kulcsfontosságú bizonyítékai voltak Tan Yong erőszakosságának.
Anyue megye hatóságai még mindig tartanak Tan Yong dühödt rokonaitól. Li Yan és hozzátartozói többször is bocsánatot kértek és megpróbálták kárpótolni Tan családját, ám az ellenáll minden békülési kísérletnek.
Bocsánatkérő levelet tettek közzé a helyi sajtóban. Az ítélethirdetés napján Li Yan ügyvédje, Wan Miaoyan is újra bocsánatot kért ügyfele nevében Tan rokonaitól, de csupán szitkozódás és négy cipő volt fáradozásai jutalma.

References: bíróság 
 bíróság 
 bíróság 
 bíróság 
 bíróság 
 bíróság